Spoegkobra-pik: ‘God het ons seun genees’Johan Emmenes in die hospitaal (Foto: Facebook) Die Emmenes-egpaar van Mokopane in Limpopo sê hul agtjarige seun se “wonderbaarlike genesing” is niks minder as ŉ “wonderwerk” nie. Dít nadat ŉ ses maande lange herstelproses die jong Johan Emmenes van Laerskool Krugerpark in die gesig gestaar het nadat ŉ Mosambiekse spoegkobra hom vroeër vandeesweek by sy ouerhuis gepik het. Maroela Media het vroeër berig die agtjarige is Donderdag na ŉ private hospitaal in Midstream in Centurion oorgeplaas in ŉ poging om sy arm te red. Hestia Emmenes, Johan se ma, het vertel die spoegkobra het hom gepik terwyl hy op sy bed gelê en slaap het. Mediese kenners in Tzaneen in Limpopo het gesê die gif het dermate deur Johan se arm versprei dat hy waarskynlik ŉ reeks veloorplantings sal moet ondergaan weens die weefsel wat as gevolg van die gif verrot het. Daar was ook die moontlikheid dat Johan sy arm kon verloor. Hestia het Vrydag aan Maroela Media gesê die gesin het die afgelope 12 uur “die krag van gebed beleef”. Volgens haar was Johan geskeduleer om Donderdag net ná 18:00 ŉ drie uur lange operasie aan sy arm te ondergaan. Die egpaar het glo by ŉ restaurant in die hospitaal gaan eet in ŉ poging om hul aandag af te lei van die spanningsvolle drie uur wat voorlê. “Ons was maar ŉ halfuur in die restaurant, toe kom roep die suster ons. Sy het gesê die dokter wil dadelik met ons praat,” vertel ŉ emosionele Hestia. “Ek het nie vir ŉ enkele oomblik ŉ negatiewe gedagte in my kop gehad nie. Ek het geweet as ons in daardie spreekkamer instap, gaan die dokter vir ons goeie nuus gee.” Dit wás goeie nuus, sê sy. Die dokter het aan die egpaar bevestig dat hy slegs die dooie weefsel verwyder het waar die slang Johan gepik het. Volgens hom was daar geen teken van verdere dooie weefsel in die arm nie. “Die dokter het ons net so aangekyk en gesê: ‘Daar is niks nie, behalwe by die bytmerk.’ Ek was verstom, verheug en het tegelykertyd gehuil én gelag. Ek het geweet die Here het ingetree. Ek het onmiddellik besef dit is die krag van gebed waarmee ons hier te doen het. Ek en Marthinus [Johan se pa] het by die hospitaal in Tzaneen met ons eie oë gesien hoeveel van die weefsel in sy arm dood was. Dele van die arm was pikswart waar die slang se gif ingetrek en die weefsel laat doodgaan het. Die dokters het vir ons gesê ons kan ŉ lang herstelproses te wagte wees; hulle het gesê hy gaan ŉ hele reeks veloorplantings moet kry. Nou het die Here ingetree – en niks hiervan is meer nodig nie.” Johan Emmenes (Foto: Facebook) Volgens Hestia sal Johan oor die volgende week net elke tweede dag in die teater moet wees om te kyk of die infeksie nie wel versprei of weer opvlam nie. Indien dit nodig sou wees, sal daar verder aan die weefsel geskraap word. Sy sê mediese personeel in die hospitaal het egter reeds bevestig dat Johan se arm binne die volgende week of twee toegewerk sal kan word. Johan se organe is glo ook nié aangetas nie. “Johan het selfs vanoggend gelag,” vertel sy. “Hy het sy arm opgelig en sy hand begin beweeg. Dokters meen die slang was waarskynlik lui en dat daar dus nié baie gif met die byt in sy bloedstroom beland het nie, maar ons weet dis nie waar nie. Ons weet daar is nie ŉ wetenskaplike verduideliking hiervoor nie. In Tzaneen het ons daardie dooie weefsel gesien. Ons het geweet watter pad ons saam met hom gaan moet stap in die volgende paar maande. “Maar dit was nié God se plan nie. Elke liewe gebed en boodskap van bemoediging wat ons ontvang het, is deur God gehoor. Hy het besluit as daardie verbande afkom, sal my kind gesond wees. Ek kan hierdie voorval nie anders beskryf as ŉ wonderwerk nie. Ons gaan nie stilbly hieroor nie, ons gaan dit vir almal vertel sodat mense kan weet watter krag in gebed lê,” sê sy. Johan sal nog vir minstens twee weke in die hospitaal bly om deurlopend gemonitor te word. Die gesin het onderneem om die publiek op die hoogte te hou van sy vordering.